b'\n_START_ARTICLE_\nAlexander Stubb\n_START_PARAGRAPH_\nCai-G\xc3\xb6ran Alexander Stubb (f\xc3\xb8dt 1. april 1968 i Helsinki) er en finsk politiker fra det konservative Samlingspartiet. Fra 2008 til 2011 var han Finlands udenrigsminister; fra 2011 til 2014 minister for udenrigshandel og EU; fra 2014 til 2015 statsminister; og fra 2015 til 2016 finansminister. Fra 2014 til 2016 var han desuden formand for Samlingspartiet._NEWLINE_Stubb er finlandssvensker og er uddannet bachelor i statskundskab fra Furman University i 1993 og diploma i fransk sprog og kultur fra Sorbonne i 1994. Desuden har han en mastergrad i europ\xc3\xa6iske studier fra Europakollegiet i 1995. Endelig tog han en ph.d. i europ\xc3\xa6iske studier fra London School of Economics i 1999._NEWLINE_Han har arbejdet som EU-bureaukrat, bl.a. som r\xc3\xa5dgiver for Romano Prodi og for Finlands regering under topm\xc3\xb8der i Amsterdam og Nice. Fra 2000 var han professor ved Europakollegiet. I 2004 blev han valgt til Europaparlamentet, men udtr\xc3\xa5dte, da han 4. april 2008 blev udn\xc3\xa6vnt til udenrigsminister.'